61-vuotiaan miehen kauppareissu turkulaiseen Prismaan johti epätavalliseen tapahtumaketjuun.

Tapahtumaketjun pääosissa olivat kirsikkatomaatit, tavalliset kotimaiset tomaatit ja ulkomaiset tomaatit. Lopulta mies ajautui käräjäoikeuteen, jossa syyttäjä katsoi hänen huiputtaneen kaupalta 1,80 euron edun itselleen.

Lievästä petoksesta syytteen saanut mies kertoi oikeudessa menneensä kauppaan ostamaan leivontatarvikkeita. Hän päätti hankkia myös tomaatteja –kotimaisia –joita keräili vihannesosastolla muovipussiin. Siinä samalla hän vilkuili kirsikkatomaatteja sekä ulkomaisia tomaatteja. Ajatuksena oli kertoman mukaan ostaa niitäkin, mutta ostamatta jostain syystä jäivät.

Kun tuli punnituksen aika, miehen sormi osui väärälle näppäimelle. Pussin kylkeen liimautui tarra, jonka mukaan ostokset olivat ulkolaisia – vaikka eivät olleetkaan. Vahingossa, mies väitti. Tahallisesti, näki miehen puuhia tarkkaillut vartija, joka kutsuttiin myöhemmin todistajaksi käräjäoikeuteen.

– Hän ei edes yrittänyt katsoa oikeaa vaakanumeroa vaan oli lähtenyt välittömästi katseellaan hakemaan, mistä halvemmat tomaatit löytyvät, vartija kertoi havainnoistaan.

SYYTTÄJÄ katsoi 61-vuotiaan yrittäneen huiputtaa itselleen taloudellista etua painamalla vaa’alla tahallisesti ulkomaisten tomaattien, niiden halvempien, näppäintä. Mies puolestaan itse vetosi vahinkoon ja kiireeseen sekä huonoon näköönsä. Hän kertoi juuri tilanneensa uudet silmälasit, koska näki niin heikosti vanhoilla.

Syytetty toi oikeudessa esille senkin, että tulee taloudellisesti hyvin toimeen, eikä hänellä olisi ollut mitään syytä syyllistyä moiseen vedätykseen.

Varsinais-Suomen käräjäoikeus puntaroi sekä syytetyn että todistajana kuullun vartijan kertomuksia ja päätyi lopputulemaan, ettei kummankaan kertomaa voi pitää aukottomasti toista luotettavampana. Oikeudessa myös arvioitiin kotimaisten ja ulkolaisten tomaattien vaakapainikkeiden läheisyyttä toisiinsa ja peilattiin sitä kautta mahdollista tahallisuutta ja tahattomuutta. Todisteena esitettiin myös piirros, jossa oli merkitty nuolilla sekä syytetyn että todistajan kulkusuunta vihannesosastolla.

– Koska tomaattien painikkeet ovat sijainneet lähekkäin, on siten voinut olla sattumaa, että XX:n muistama ja painama koodi on osunut ulkomaisen painikkeen kohdalle, oikeus toteaa tuomiolauselmassa.

Käräjäoikeus päätyi lopulta hylkäämään syytteen. Se kuitenkin totesi, että epäillyn syyllisyydestä jäi todistusaineiston perusteella varteenotettava epäily.

– Asia on jäänyt siinä määrin epäselväksi, että asia on ratkaistava syytetyn eduksi, oikeus linjasi.